Ouers sê ‘tyd om realisties te wees’ oor hul Lielie Muis | Maroela Media
Die vyf maande oue Leah de Jager van Uitenhage wat weens ŉ skaars mediese toestand geen immuunstelsel het nie en reeds langer as ŉ maand om haar lewe in die hospitaal veg, het breinskade opgedoen.
“Ons moet dit erken. Ons kan nie in ontkenning leef nie. Let’s call a spade a spade,” het Gerrit de Jager, Leah se pa, Dinsdagoggend aan Maroela Media gesê. Sy klein Lielie Muis, soos hy haar noem, wys tekens van breinskade nadat sy eindelik onder verdowing uitgebring is.
“Glo ons dit gaan beter raak? 100%, maar dis tyd om realisties te wees.”
De Jager verduidelik dat Leah glad nie huil nie en dit duidelik aan haar gesiggie is dat daar breinskade is. Leah is ŉ ruk gelede geleidelik onder verdowing uitgebring nadat sy ná haar opname in die hospitaal onder verdowing geplaas is toe sy aan ŉ ventilator gekoppel was en gevolglik nie mag beweeg het nie. Dit was aanvanklik onduidelik of sy breinskade opgedoen het en haar ouers moes angstig wag tot sy eindelik wakker is om te sien of daar wel skade is.
Dokters het egter breinskade vermoed aangesien Leah twee beroertes gehad het. Sy kry ook stuipe wat met elke aanval suurstof na haar brein vlugtig afsny, verduidelik De Jager.
Leah word steeds in die neonatale waakeenheid van die Dora Nginza-hospitaal in Port Elizabeth behandel nadat sy sowat ses weke gelede met ernstige gekombineerde immuungebrek (SCID) gediagnoseer is. Dit beteken dat sy wesenlik geen immuunstelsel het nie en haar liggaam dus geen vermoë het om teen infeksies, bakterieë en kieme te baklei nie.
Sy ontvang tans antibiotika asook ander medikasie vir haar toestand. De Jager sê vir eers kan hulle bloot wag vir die infeksie wat sy opgedoen het om te verbeter “wat net nie gebeur nie”.
“Sy staan stil. Daar is regtig nie verbetering in haar dag vir dag [toestand] nie.”
Dit gaan selfs soms slegter, erken hy. Leah het veral die afgelope week erg met haar asemhaling gesukkel. “Dit voel of mens ŉ stap teruggee in plaas van vorentoe,” sê De Jager.
“Die afgelope twee dae was erg. Ek wil nie uit die bed uit opstaan nie. Ons is moeg.”
Leah se ouers het die afgelope naweek deurentyd by hul Lielie Muis gewaak ondanks ŉ Familiedag wat ten bate van haar toestand op 18 November gehou is. De Jager sê hy en sy vrou, Lezaan, het wel by die Familiedag gaan gesig wys. “Ons was vir ŉ rukkie daar, maar dit was fenomenaal.”
Sowat 550 mense het die dag ondersteun. De Jager sê die geleentheid “was maar emosioneel”, maar ook lekker.
De Jager is ŉ radio-omroeper in die Baai en sê dit was veral lekker om van die kunstenaars wat hy deur sy werk ken, vinnig te sien.
Klein Leah sal vermoedelik nog lank in die hospitaal bly, maar De Jager is hoopvol dat die geld wat op dié dag ingesamel is genoeg sal wees om die skuld wat hulle moes aangaan vir Leah se mediese onkoste te dek. Daar sal vandeesweek vasgestel word hoeveel geld ingesamel is en hoeveel daarvan gebruik moet word om al die gate toe te stop.
De Jager wil egter ook van die geld gebruik om ŉ siek seuntjie op hul dorp by te staan. “Dis nie my geld nie, dis gemeenskapsgeld,” sê hy.
De Jager sê ŉ sekere mediese instansie het ook van hul skuld afgeskryf. Hy wil gevolglik dié spesifieke bedrag geld net so vir die seuntjie se mediese onkoste skenk. “Die Here het my geseën deur daardie geld af te skryf. Nou kan ek hulle met daardie geld help. Dis hoe ek my dogtertjie se seëninge kan deel.”
Alle geld wat deur die Familiedag ingesamel is, word elektronies deur ŉ boekhouer behartig.
Lees alle vorige berigte oor Leah de Jager op Maroela Media.
WOW! Om iemand anders te seen terwyl jy deur ‘n helse storm gaan! Dis net amazing.
Mag die Here julle omvou in hierdie moeilike tyd, Sy wee is nie altyd ons wee nie, maar ek glo Hy is met julle elke tree elke dag!
My hart bloei vir hierdie ouers en hierdie onskuldige ou babatjie… Ai, ek het self kleinkinders. Dis hartverskeurend.
Ons moet net onthou, by God is ALLE dinge moontlik. Ons bid dat Hy haar aanraak en volkome genees.
Kan ‘n Klein mensie soveel beleef. Sterkte vir hierdie ouers.
Daar is tye om realisties te wees maar dis nie altyd maklik nie. Baie sterkte vir julle in hierdie beproewing.
Mag julle geseën word. Wat ‘n pragtige gebaar om vir die seuntjie op die dorp ook geld te wil skenk terwyl julself deur sulke onsekerheid moet gaan met jul poplap. Mag sy gou verbetering toon!